January 2018 ~ Die Affêre
Posted on January 14, 2018 by Annalize
Die man noem die vrou 'n slet. Hy spoeg die woord oor haar uit soos gif terwyl drie pare ogies staan en kyk. Hy gryp haar aan die bo-arms vas en druk haar teen die muur. Hy wil haar met geweld en intimidasie behou.
Na dae se aanvalle met woorde en hande kry sy 'n beskermingsbevel teen hom en moet hy onder polisie toesig trek. Drie paar ogies staan weer en kyk hoe hulle pa die huis leeg dra. Die vrou staan biddend soos 'n monument…stil en sterk en kyk hoe hy 13 jaar se bymekaar maak vat. Dis 'n klein prys om te betaal vir 13 jaar se afbreek en vernederings. Sy weet sy gaan weer in die hof moet baklei vir onderhoud. Sy sien kans daarvoor. Sy sluit die deur nadat hy wegry en die skoenlapper breek uit die kokon. Sy kan vlieg. Sy mag praat. Sy mag leef.
Sy stap deur haar leë huis en gaan soek die enigste drie goeie dinge wat uit die huwelik gekom het en hou haar arms oop vir hulle. Sy veg vir hulle en sal nooit ophou nie.
Die man vertel vir sy tienerdogter dat haar ma sy lewe vernietig het. Die dogter weet dis nie heeltemal die waarheid nie, daar het immers klaar 'n ander tannie by haar pa ingetrek. Sy is oud genoeg om twee en twee bymekaar te tel. Die man vertel met trane in sy oë dat haar ma al sy geld vat en dat hy skaars kan kos koop. Hy vertel vir haar van die onredelike onderhoudsooreenkoms wat deur die hof goedgekeur is, en dat hy sy nuwe kar moes verkoop om dit te bekostig. Hy lyk pateties…sy oë is bloedbelope en sy baard is twee dae oud. Hy klou aan haar vas en vertel vir haar dat haar ma besig is om alles te vat wat vir hom kosbaar is en dat hy sal doodgaan as hy haar en haar boetie ook moet verloor.
Die dogter se hart is in twee geskeur. Haar pa is nie perfek nie, wie is? Was haar ma nie onredelik nie? Hoe kan sy so baie geld by haar pa vat? Haar arme pa. Hy is arm en hy mag hulle net elke tweede naweek sien. Sy is kwaad toe sy by die huis kom en skree op haar ma. Al haar opgekropte woede kom uit.
Die vrou staan stil en luister na haar dogter se uitbarsting. Daar gaan 'n miljoen dinge deur haar brein. Die verhoudings en vernederings. Die dobbelskuld wat sy deur die jare afbetaal het. Die verskonings wat sy vir sy afwesigheid by konserte en prysuitdelings moes maak…die duur vakansie waarop hy en Flossie in Desember gaan wat klaar betaal is met geld wat hy veronderstel was om te betaal vir sy kinders se onderhoud.
Sy draai stil om en stap met 'n swaar gemoed na die kluis. Sy gaan haal die inkomste en uitgawe lyste uit wat die hof gebruik het om die onderhoud som te maak en vra haar dogter om te kom kyk terwyl sy verduidelik hoe die onderhoud uitgewerk is.
Sy sien in haar dogter se oë dat die storm in haar hart nie oor is nie, maar besluit om dit daar te laat. Haar kind is deur genoeg. Sy het nie nodig om te weet dat haar pa haar en haar boetie elke Woensdag ook mag sien nie, maar gekies het om daardie reëling te ignoreer.
Twee stories van baie. 'n Klein blik op die realiteit van egskeiding. Kinders sien dinge wat hulle nooit kan vergeet nie. Kinders word soos onbelangrike pionne genadeloos opgeoffer terwyl hulle ouers vreetskaak speel.
Ek wil eintlik maar net sê, moenie 'n bliksem (daar is ander meer gepaste woorde) wees nie, wees lekker.